Carl Pistorius in die hofPistorius. Foto: Werner Beukes/SAPA Pistorius was op 8 Maart 2008 in ŉ ongeluk betrokke wat tot die dood van Maria Barnard gelei het. Barnard was op ŉ motorfiets en het teen Pistorius se bakkie gebots. Die Vanderbijlpark-landdroshof het op 3 April tydens Pistorius se vorige verskyning teenstrydige weergawes gehoor van die ongeluk. Kenny Oldwage, Pistorius se regsverteenwoordiger, het aan die hof gesê dat die getuienis van die staat se eerste getuie nie ŉ ware weerspieëling is van wat gebeur het nie. Anton Coetzee het getuig dat Barnard baie naby aan die agterkant van Pistorius se bakkie gery het toe hy skielik na regs uitgeswaai het en Barnard agter in die bakkie vasgery het. Oldwage ontken egter dat Pistorius sy bakkie in ŉ roekelose of nalatige manier bestuur het.